TVB節目《美女廚房》令唔少女星廚藝「見光死」,周秀娜、GEM等都被封為地獄廚神,其中一位當年來港搵食嘅日本女星椋名凜,喺節目度煮過臭豆辣椒蝦同埋喇沙米粉,搞到一眾觀眾同主持掩鼻兼雞飛狗走,真係隔住個mon都聞到臭。
鄭中基隔住口罩試食
事隔15年,椋名凜原來已經返日本生活,仲成為5個小孩的媽媽。早前日本開學日,椋名凜同大仔影相放上IG,唔經唔覺椋名凜大仔都升中學!開學當日,椋名凜就好似其他日本媽咪咁,以端莊打扮出席開學禮,阿仔亦著上整齊西裝,似乎有媽咪咁高。
今年44歲嘅椋名凜,2005年前後來港發展,不時以性感造型示人。2007年獲邀上《美女廚房II》做嘉實,煮出綠色嘅喇沙米粉「技驚四座」,主持鄭中基抵死到隔住口罩試食,現場觀眾食完立即衝去廁所嘔,甚至有傳主持之一梁漢文同另一名觀眾因為試食搞到食物中毒
錄影完已經喊住走
多年之後,鄭中基拍片講返當年情況,佢話自己喺節目中太苛刻,錄影完想同椋名凜道歉,但對方已經喊住走,而且當日係椋名凜生日,令佢更感內疚,於是多年後拍片向椋名凜公開道歉。
2010年椋名凜同賽車手高村直樹結婚,婚後一共誕下5個仔女。可能知恥近乎勇,椋名凜會做愛心便當俾小朋友,睇相見到似乎相當吸引,相信煮藝已經大有進步。
原文刊登於 Yahoo 娛樂圈